1. ຄວາມເປັນມາຂອງບັນຫາທີ່ນຳມາສຶກສາ ການທ່ອງທ່ຽວ ເປັນຂະແໜງການອຸດສາຫະກຳໜຶ່ງ ທີ່ມີການຂະຫຍາຍຕົວຢ່າງວ່ອງໄວ ແລະ ກ້ວາງຂວາງຢູ່ໃນບັນດາປະເທດໃນໂລກ. ໃນຍຸກປັດຈຸບັນ, ບັນດານາໆຊາດໄດ້ເອົາໃຈໃສ່ເປັນພິເສດຕໍ່ການພັດທະນາການທ່ອງທ່ຽວເຊິ່ງຖືເປັນຂະແໜງການເສດຖະກິດທີ່ສຳຄັນເພື່ອພັດທະ ນາເສດ ຖະກິດ - ສັງຄົມແຫ່ງຊາດຂອງປະເທດຕົນ. ທັງນີ້ກໍ່ຍ້ອນວ່າ: ການທ່ອງທ່ຽວໄດ້ນຳເອົາເງິນຕາຕ່າງປະເທດເຂົ້າມາໃນປະເທດຕົນ, ຊຸກຍູ້ການລົງທຶນທາງທຸລະກິດທີ່ກ່ຽວຂ້ອງໂດຍກົງ ແລະ ທາງອ້ອມເຊັ່ນ: ທຸລະກິດນຳທ່ຽວ, ທຸລະກິດການພັກແຮມ, ທຸລະກິດບໍລິການອາຫານ, ການຂົນສົ່ງ, ການຂາຍເຄື່ອງທີ່ລະນຶກ ແລະ ອື່ນໆ ຊຸກຍູ້ການລົງທຶນໃສ່ການສ້າງພື້ນຖານໂຄງລ່າງເຊັນ: ຖະໜົນຫົນທາງ, ສະໜາມບິນ, ທ່າເຮືອໂດຍ ສານ, ລະບົບໂທລະຄົມມະນາຄົມ, ໄຟຟ້າ, ນ້ຳປະປາ ແລະ ອື່ນໆ ສ້າງວຽກເຮັດງານທຳໃຫ້ແກ່ປະຊາຊົນ ໃນຂະແໜງການບໍລິການ ແລະ ການຜະລິດເປັນຕົ້ນແມ່ນການສົ່ງອອກ ທີ່ພາໃຫ້ມີການສະສົມເງິນຕາ, ມີການໜູນວຽນເງິນຕາພາຍໃນ ແລະ ຕ່າງປະເທດເປັນຢ່າງດີ, ກະຈາຍລາຍໄດ້ສູ່ທ້ອງຖິ່ນ, ຊົນນະບົດຫ່າງໄກສອກຫຼີກ. ພາຍຫຼັງກອງປະຊຸມໃຫ່ຍຄັ້ງທີ IV ຂອງພັກປະຊາຊົນໃນປີ 1986 ໄດ້ກຳນົດແນວທາງປ່ຽນແປງໃໝ່ຮອບດ້ານ ແລະ ການເປີດກ້ວາງການຮ່ວມມືກັບຕ່າງປະເທດ, ການທ່ອງທ່ຽວໄດ້ມີບົດບາດໃນການພັດທະນາເສດຖະກິດ - ສັງຄົມ ຂອງປະເທດເຮົາ ລັດຖະບານແຫ່ງ ສປປ ລາວ ໄດ້ກຳນົດ ແລະ ປະກາດຈັດຕັ້ງປະຕິບັດການພັດທະນາ ແລະ ສົ່ງເສີມການທ່ອງທ່ຽວວັດທະນະທຳ, ທຳມະຊາດ ແລະ ປະຫວັດສາດ, ເພື່ອຮອງຮັບໃຫ້ແກ່ນັກທ່ອງທ່ຽວ ແລະ ການບໍລິການອື່ນໆ ໃຫ້ມີການຂະຫຍາຍຕົວ, ລັດຖະບານໄດ້ສຸມໃສ່ພື້ນຖານໂຄງລ່າງຢ່າງຫຼວງຫຼາຍ ດ້ວຍການສ້າງເສັ້ນທາງຄົມມະນາຄົມໃຫ້ເຊື່ອມຈອດກັນໃນທົ່ວປະເທດ ແລະ ເຊື່ອມຕໍ່ກັບບັນດາປະເທດເພື່ອນບ້ານນັບທັງຢູ່ພາກເໜືອ, ພາກກາງ ແລະ ພາກໃຕ້ ເພື່ອເຮັດໃຫ້ນັກທ່ອງທ່ຽວສາມາດເຊື່ອມໂຍງກັບພາກພື້ນ ແລະ ສາກົນ.